kardosdrur/scandi-wiki huggingface dataset:
Euglenophyta

Eugleniderne (Euglenophyta) (eller Euglenoiderne) er en af de bedst kendte grupper af flagellater. De findes ofte i ferskvand og særligt på steder, hvor der er rig adgang til organiske metalforbindelser. Desuden findes der nogle få medlemmer, som er hjemmehørende i havet eller i dyrenes indvolde. Mange euglenider har grønkorn og skaffer sig energi ved fotosyntese, men andre lever ved fagocytose eller ved simpel diffusion. De tilhører rækken Euglenophyta, og deres cellestruktur er typisk for den gruppe.

Eugleniderne kan kendes på, at de har en pellikel, som er opbygget af proteinholdige strimler under cellemembranen, hvor de understøttes på begge sider af mikrotubuler. De kan være stive eller bøjelige og giver cellen dens form ofte med en karakteristisk stribetagning. Hos mange euglenider kan strimlerne glide hinanden, sådan at der opstår en krybende bevægelse, men i øvrigt bevæger de sig ved hjælp af flageller.

Klassificering og fødeoptagelse 

Klassificeringen af eugleniderne er stadig ikke helt fastlagt, for grupperne bliver revideret ud fra deres molekylære fylogenetik. I et vist omfang understøtter disse nye resultater dog de traditionelle gruppeinddelinger, der var baseret på fødeoptagelse og antallet af flageller.

Den primitive fødeoptagelse kaldes fagocytose. Bytte som f.eks. bakterier og mindre flagellater bliver fordøjet via et cytostom, der støttes af mikrotubuler. De er ofte pakket sådan, at der dannes to eller flere stave.

Osmotrofiske euglenider 

I mange tilfælde vil udsættelse for visse kemikalier eller langvarig lysmangel føre til, at grønkornene bliver ødelagt, uden at de øvrige dele af organismen tager skade. Der findes et antal arter, hvor grønkorn aldrig forekommer, og de blev tidligere betragtet som særlige slægter som f.eks. Astasia (farveløse Euglena) og Hyalophacus (farveløse Phacus). Da de mangler udviklede cytostomer, er disse former nødt til at optage føden ved simpel absorption.

Klasse: Euglenoidea

Fototrofe ordener
 Euglenales
 Eutreptiales

Osmotrofe ordener
 Rhabdomonadales

Fagotrofe ordener
 Heteronematales
 Sphenomonadales

Noter

Eksterne links 
 The Euglenoid Project 

Protister
Alger
Pyhrn Autobahn

Pyhrn Autobahn er en betegnelse for motorvej A9 i Østrig, der forløber fra knudepunktet Voralpenkreuz, hvor den møder West Autobahn A1 og Innkreis Autobahn A9 ved Sattledt over Graz til den slovenske grænse, hvor den videreføres som A1 mod Lubljana. Motorvejen indgår i europavejsnettet med numrene E57 og E59.

Pyhrn Autobahn er 230,2 kilometer lang og fører gennem Alperne, og har derfor mange tunneller. Motorvejen har i alt 30 tunneller, med en samlet længde på 47,1 km. De længste alpetunneller er de to to-rørstunneller: den 5.400 meter lange Bosrucktunnel og den 8.320 meter lange Gleinalmtunnel. Motorvejens længste tunnel er den 10 kilometer lange Plabutschtunnel under dele af Graz.

For kørsel gennem Gleinalmtunnel opkræves en særafgift på 7,5 Euro, og gennem Bosrucktunnel opkræves en afgift på 4,5 Euro.

Veje i Østrig
Prinsesse Marie (flertydig)

Prinsesse Marie kan referere til følgende personer:

 Prinsesse Marie af Orléans (1865-1909) – gift med Prins Valdemar af Danmark
 Prinsesse Marie af Rumænien (1870-1874)
 Prinsesse Marie af Edinburgh (1875-1938) – gift med Kong Ferdinand 1. af Rumænien
 Prinsesse Marie Bonaparte (1882-1962) – gift med Prins Georg af Grækenland
 Marie Cavallier (født 1976) – gift med Prins Joachim af Danmark
Hellerup Seminarium

Hellerup Seminarium var et seminarium, der eksisterede fra 1953 til 1988.

Det begyndte som lærerseminarium i 1953, og den første forstander var Tage Kampmann (f. 1918), der indtil da havde været folkeskole- og seminarielærer. I 1970 forlod Kampmann Hellerup Seminarium for at blive rektor for N. Zahles Seminarium. I 1973-1988 var han undervisningsinspektør, dvs. undervisningsministeriets pædagogisk-administrative chef for lærer- og socialpædagoguddannelserne, og i sit sidste arbejdsår 1988 stod han for en kraftig nedskæring i antallet af lærerseminarier, og det gik blandt andet ud over Hellerup Seminarium. Seminariet blev 35 år.

Hellerup Seminarium flyttede i 1986 ind i Frederiksberg Seminariums bygninger. Derefter oprettede K.F.U.M.'s Seminarium Gentofte Socialpædagogiske Seminarium, der flyttede ind i bygningerne.

Seminariets rektorer 
Indtil 1959 var lederen af et seminarium forstander og fra 1959 rektor.
 1953-1970 Tage Kampmann (født 1918)
 1970-1985 Torben Krogh (blev derefter rektor for Frederiksberg Seminarium)
 1985-1988 ?

Kendte lærere dimitteret fra Hellerup Seminarium 
 1964 Marita Petersen (1940-2001), lagmand på Færøerne
 1965 Per Arnoldi, kunstner
 1967 Marianne Jelved (f. 1943), radikal politiker, folketingsmedlem og minister
 1968 Torben Weinreich, professor
 1967 Kurt O. Andersen (1944-2020) på Marie Mørks Skole, Hillerød, som lærer (1968-74), inspektør (1974-93) og forstander (1993-2008)
 1976 Lise Schouboe (f. 1952), leder af Dansk KFUK i London 1981-91, konsul i Hong Kong, New Delhi, Bangkok og Prag

Litteratur 
 Niels Berid et al. (red.): Hellerup Seminarium 1953-1978. Jubilæumsskrift 1978. 96 sider.
 Tage Kampmann: Et jævnt og muntert liv. Seminarieliv i 1950'erne. Odense 1995. 170 sider.

Eksterne henvisninger 
 Ejendomsretlig strid afgjort af Højesteret  på domstol.dk

Seminarier
Seminarium
Etableret i 1953
Ophørt i 1988
Holm (efternavn)

Holm, er et temmelig almindeligt efter- og mellemnavn i Danmark. Den 1. januar 2008 var det 15.386 danskere med efternavnet Holm.

Holm er også almindeligt i de øvrige skandinaviske lande Sverige og Norge.

Kendte danskere med navnet 

 Astrid Holm (1893-1961) - dansk skuepiller
 Astrid Valborg Holm (1876–1937) – dansk maler
 Brian Holm (født 1962) - dansk cykelrytter 
 Christian Holm, flere personer
 Christian Frederik Holm, flere personer
 Dorthe Holm (født 1972) - dansk curlingspiller 
 Edvard Holm (1833-1915) – dansk historiker (Peter Edvard Holm)
 Frederik Holm (1796-1879) – dansk departementschef (Christian Frederik Holm)
 Emil Holm, flere personer
 Gunnar Holm - dansk badmintonspillere
 Hans Holm – dansk forfatter
 Hans J. Holm (1835-1916) – dansk arkitekt (Hans Jørgen Holm)
 H.G.F. Holm (Fattigholm) (1803-1861) – dansk maler og tegner (Heinrich Gustav Ferdinand Holm)
 Just Holm – dansk maler
 Kai Emil Holm – dansk skuepiller
 Kjeld Holm - biskop over Århus Stift
 Ludvig Holm – dansk violinist
 Mogens Winkel Holm – dansk komponist
 Peder/Peter Holm, flere personer
 Peter Christian Holm (1807-1864) – dansk søofficer
 Poul Holm - dansk badmintonspillere
 Rikke Holm (født 1972) - dansk fodboldspillere
 Søren Holm (1901−1971) - dansk teolog
 Uffe Holm – dansk komiker
 Valsø Holm – dansk skuespiller
 Villads Holm (1829-1901) – dansk politiker (Villads Nielsen Holm)

Kilder 

Efternavne
Michael Chopra

Michael Chopra (født 23. december 1983) er en engelsk fodboldspiller, der spiller som angriber. Han har gennem karrieren blandt andet spillet for Newcastle, Cardiff, Ipswich og Blackpool.

Han er halvt engelsk og halvt indisk.

Karriere 
Chopra startede sin karriere i Newcastle United, hvor han spillede sin første seks år som professionel. I perioden var han udlejet til Watford, Nottingham Forest og Barnsley, hvorefter han skiftede til walisiske Cardiff City, hvor han spillede en sæson og blev solgt til Sunderland. Han skiftede i 2009 tilbage til Cardiff.

Referencer

Eksterne henvisninger 

Fodboldspillere fra England
Fodboldspillere fra Newcastle United F.C.
Fodboldspillere fra Watford F.C.
Fodboldspillere fra Nottingham Forest F.C.
Fodboldspillere fra Barnsley F.C.
Fodboldspillere fra Cardiff City F.C.
Fodboldspillere fra Sunderland A.F.C.
Fodboldspillere fra Ipswich Town F.C.
Fodboldspillere fra Blackpool F.C.
Personer fra Newcastle upon Tyne
Ecco Sko

ECCO Sko A/S er en dansk koncern, der producerer sko, læder og accessories. Virksomheden blev grundlagt af Karl Toosbuy i 1963 i Bredebro, og i dag ejes koncernen af grundlæggerens datter, Hanni Toosbuy Kasprzak. I oktober 2011 åbnede ECCO butik nummer 1.000 i Minneapolis i USA, og samlet set har koncernen en salgskapacitet på mere end 14.000 salgssteder globalt set. Omsætningen var i 2018 på €1.309m, overskud før skat €201m, og koncernen beskæftigede 21.300 ansatte (2018).

ECCO investerede i 2020 et stort beløb i Rusland, da de overtog driften af deres butikker. En drift de stadig forsvarer i april 2022, efter at Rusland har invaderet Ukraine, og en beslutning der møder stor kritik hos forbrugerne i Danmark. Det har ligeledes ført til boykot fra flere butikskæder.

Flere butikskæder siger stop for salg af Ecco sko på grund af den fortsatte drift i Rusland. 
Presset på Ecco stiger, men Ecco nægter at trække sig ud af Rusland.

ECCOs sko produceres på koncernens egne fabrikker i Slovakiet, Portugal, Thailand, Indonesien, Vietnam og Kina. Herudover produceres nogle få procent af skoene under licens. ECCO har egne garverier i Holland, Kina, Indonesien og Thailand og deltager i et forskningsprogram, der har til formål at reducere den miljøpåvirkning, der sker som følge af garvningen.

ECCO var det første skomærke, hvor varemærket var indfældet som relief i skoenes sål, hvilket var en lille revolution inden for markedsføring i skobranchen. Langt hovedparten af produktionen sælges uden for Danmark, og den største omsætning ligger i Europa. Koncernen satser også i høj grad på Asien og Amerika, og samlet set er de repræsenteret i 99 lande verden over.

Referencer

Eksterne henvisninger 

 ECCOs internationale hjemmeside 
 ECCOs danske hjemmeside 

 Det stopper ikke – opfordring til at boykotte Ecco spreder sig på socialt medie Emil Bo Rask, 6. april 2022, berlingske.dk hentet 28. april 2022
 ^ Artikel på avisendanmark.dk - De bliver i Rusland: Ecco er historien om en stædig virksomhed, der ikke er bange for kritik, et lokalsamfund i Sønderjylland og Danmarks rigeste kvinde
 ^ Endnu en forhandler dropper Ecco 28. apr. 2022, nyheder.tv2.dk
 ^ https://www.dr.d k/nyheder/seneste/endnu-en-butik-siger-stop-salg-af-ecco-sko-magasin-saetter-samarbejdet-paa-pause
 ^ https://nyheder.tv2.dk/2022-04-27-presset-paa-ecco-oeges-derfor-naegter-de-at-traekke-sig-ud-af-rusland

Etableret i 1963
 
Netskobutikker i Danmark

Skobutikskæder i Danmark
Codex Gothanus

Codex Gothanus (dvs. "Codex i Gotha") er et papyrusmanuskript fra det 9. århundrede nedskrevet i Fulda i Tyskland, men nu opbevaret i Gotha – heraf navnet. Manuskriptet indeholder en kort fortælling om langobardernes oprindelse (sandsynligvis nedskrevet før Pippins død i 810) efterfulgt af en række love brugt i administrationen af Friuli.

Manuskriptet er en kopi af et ældre manuskript, som nu er gået tabt. Originalen til manuskriptet blev bestilt omkring 830 af Eberhard af Friaul og er udført af benediktinermunken Lupus Servatus. Codex Gothanus er én af to bevarede afskrivninger. Den anden opbevares i Modena. 

Ifølge den østrigske historiker Walter Pohl er manuskriptet skrevet med karolingerne som udgangspunkt og i et kristent perspektiv, hvor Odin er beskrevet ud fra oprindelsesmyter. Monumenta Germaniae Historica (MGH SRL, ss. 7-11) kalder manuskriptet for Historia Langobardorum Codicis Gothani.

Noter 

Langobarder
Friuli
Robert Lindholm

Robert Lindholm født 1938 var en dansk atlet. Han var medlem af Københavns IF (-1973) og AK73 (1973-).
Vandt fire danske mesterskaber i trespring og satte ved de danske mesterskaber på Århus Stadion 1961 dansk rekord med et spring på 15,04 meter en forbedring af Preben Larsen 13 år gamle rekord med en centimeter.

Danske mesterskaber 
 Trespring: 1958-1959, 1961 og 1967
 Dansk hold mester: 1960 og 1961

Dansk rekord 
 Trespring: 15,04 Århus Stadion 13 august 1961

Eksterne henvisninger 
 DAF i tal – Robert Lindholm
 En blomst sprang ud 1. udgave 2004, 179 sider. Redaktion: Peter Bistrup, Per Kold Larsen og Morten Lasse Møller Opsætning og layout: Dorthe Boye  (PDF )
 KIF 100 Aar – Københavns Idrætsforening 24. oktober 1992. Udgivet i anledning af Københavns Idræts Forenings 100 års jubilæum 24. oktober 1992.

Trespringere fra Danmark
Atleter fra Københavns IF
Atleter fra AK73
Josef Abu-Eesa

Josef Abu-Eesa (født 28. august 1975 i København) er en dansk atlet. Han var medlem af Frederiksberg IF (-2005) og nu i Københavns IF (2006-). 
Han var på 4 x 100 meter landsholdet i Europa cupen 2005, 2007 og 2008.

Abu-Eesa medvirkende 2005 som statist i spillefilmen Pusher III af Nicolas Winding Refn.

Abu-Eesa er født i Danmark men fik først dansk indfødsret 6. juni 1991.

Bedste resultat 
 100 meter: 10,70 2007

Ekstern henvisning 

 
 Statletik-profil

Sprintere fra Danmark
Atleter fra Københavns IF
Atleter fra Frederiksberg IF
Personer fra København
MPV

MPV, multi-purpose vehicle, er en personbil, der er en blanding mellem en minibus og en forvokset stationcar.
Denne type bil har mange praktiske fordele, stor plads, mange sæder og let ind- og udstigning, der især tiltaler børnefamilier.

En MPV er et praktisk køretøj med utallige muligheder for at indrette sædearrangementet efter det specifikke behov. Man kan vælge mellem at have mange sæder i brug og lidt bagageplads eller få sæder og megen bagageplads.

Det er vigtigt, at adgangen til bagagerummet er nem, at åbningen er stor, og læssekanten lav. Bagagerummet i de fleste MPV’er rummer mellem 350 og 500 liter, det vil sige, at rummeligheden omtrent fordobles, når sæderne tages ud eller blot lægges ned. Mange MPV’er udstyret med finurlige sædearrangementer.

MPV’erne er typisk fem, seks eller syvsædet. To af de MPV’er, der findes på det danske marked, Fiat Multipla og Honda FR-V har tre forsæder. 

En fordel ved en MPV, udover pladsen og indretningsmulighederne, er ind- og udstigningsforholdene. Da bilen er højere end en almindelig stationcar, kommer folk let ind og ud, og for børnefamilierne er det let at få adgang til barnestole og seler.

 
Biler efter karrosseri
Danbolig

Danbolig er en dansk ejendomsmæglerkæde, der består af 160 selvstændige mæglere og den centrale virksomhed Danbolig A/S.

Danbolig-kæden blev grundlagt i 1989 og samarbejder med Nordea i Danmark og Sverige, Nordea Kredit, Tryg og den svenske ejendomsmæglerkæde Mäklarhuset.
Danbolig A/S er et datterselskab af Nordea Bank Danmark A/S og sambeskattet med denne virksomhed.

Eksterne henvisninger 
 DanBoligs hjemmeside

Henvisninger 

Etableret i 1989
Ejendomsmæglervirksomheder i Danmark
Mads Bangsø

Mads Bangsø, født 2. december 1978 er en dansk atlet, træner og fotograf.
 
Bangsø er oprindeligt fra Skanderborg, men flyttede til Odense i 2000 for at påbegynde studie. 2000 var også året, hvor han begyndte at dyrke atletik, og har siden den gang været aktiv i OA/OGF, Københavns IF (-2005) og er nu i Sparta (2005-). Han har vundet tre danske mesterskaber på 200 meter. Har klubrekorden i KIF på 200 meter (21,71) og var på landsholdet i Europa cuppen 2004 på 100 meter, 4 x 100 meter og 4 x 400 meter.

Bangsø er uddannet i idræt på Københavns universitet med sidefag i geografi og var fra 2006 ansat på Politiskolen. Bangsø arbejder på Rysensteen Gymnasium, hvor han er fysik- og naturgeografilærer.

Danske mesterskaber 
  2007 200 meter
  2005 200 meter 21.89
  2005 4x100 meter 41,17
  2005 200 meter inde 22.26
  2004 100 meter 11.09
  2003 200 meter 21.88

Personlige rekorder 
 100 meter: 10,86
 200 meter: 21,62
 300 meter: 35,01
 400 meter: 48,77

Eksterne henvisninger 
 "DAF i tal" 

Sprintere fra Danmark
Atleter fra Københavns IF
Atleter fra Odense Atletik/OGF
Atleter fra Sparta Atletik
Uno-X (Danmark)

Uno-X er en kæde af ubemandede tankstationer i Norge og Danmark. 

Kæden drives af YX Energi i Norge og Danmark. Reitangruppen ejer varemærket i Norge og Danmark. Norsk Hydro drev kæden i 1990'erne.

Uno-X blev oprindeligt oprettet som et rent dansk selskab i 1960'erne med base i Herning.

Uno-X består af 110 stationer i Norge og 142 stationer i Danmark. Kæden har samme logo i Norge og Danmark.

Udover de ubemandede tankstationer rundt omkring i Norge og Danmark, besluttede Uno-X sig tilbage i 2014 for, at sælge fyringsolie.

Der findes også en kæde af tankstationer med samme navn i Sverige, som dog ikke har noget andet end navnet at gøre med kæden i Danmark og Norge.

Eksterne henvisninger 

 Uno-X i Danmark

Tankstationer i Danmark
Virksomheder i Herning
Reitangruppen
Equinor
YX Energi

YX Energi, tidligere kendt som Hydro Texaco, er en norsk-dansk tankstationskæde, som blev dannet efter fusionen af Hydro og Texaco-kæderne i 1995. I 2006 blev selskabet opkøbt af Reitangruppen. Som følge af opkøbet blev der etableret 7-Eleven-butikker på flere af stationerne.

YX Energi driver 750 stationer i Norge og Danmark, inklusiv lavpriskæderne Uno-X og Rema Bensin. Derudover driver de DieselService-stationer tilegnet lastbiler. Desuden forhandler Hydro Texaco fyringsolie. I Norge har YX en markedsandel på ca. 20 %, mens markedsandelen i Danmark er omkring 14 %.

Historie 
Hydro Texaco var resultatet af en fusion mellem Hydro og Texaco-benzinstationerne i Norge og Danmark den 1. januar 1995, hvor Norsk Hydro og Texaco ejede hver 50 %. Hydro-kæden blev dannet i 1990'erne, da Norsk Hydro købte Mobil-tankstationerne i Norge og Sverige og Uno-X i Danmark. I midten af 1990'erne etablerede Hydro Texaco sig i de baltiske lande under varemærkerne Hydro Texaco og senere Uno-X. Texacos ejerandel i Hydro Texaco overgik i 2001 til Chevron som følge af fusionen mellem de to selskaber. Hydro Texaco overtog i 2003 driften af de 35 Rema Bensin-anlæg i Norge og omdøbte dem til Uno YX. Reitangruppen købte Hydro Texaco i Skandinavien i 2006, mens estiske Alexela Oil overtog aktiviteterne i de baltiske lande.

Fra den 1. oktober 2006 var kæderne ejet af Reitangruppen, som omdøbte dem til YX. Samtidig offentliggjorde Coop Norge at de vil trække sig ud af medlemsbonussen på YX-stationerne da Rema 1000, som også var ejet af Reitangruppen, blev en stærk konkurrent til Coops butikker.

I 2007 blev der indgået en aftale mellem Reitangruppen og Shell, som resulterede i at 91 norske og 63 danske YX-stationer blev lavet om til Shell med 7-Eleven-butikker, som fortsat blev drevet af Reitangruppen. Det blev samtidig offentliggjort, at de resterende YX-stationer i Danmark vil blive omdøbt til Uno-X, hvor nogle fortsat vil have en butik tilknyttet men i fremtiden uden mulighed for betaling af brændstof i butikken.

Noter

Eksterne henvisninger 
 YX Energis hjemmeside
 YX Fyringsolie's hjemmeside

Etableret i 1995
Tankstationer i Danmark
Reitangruppen
Scoringa

Scoringa er ifølge Origo gentis Langobardorum og Historia gentis Langobardorum af Paulus Diaconus navnet på det område hvor langobarderne bosatte sig efter de under anførelse af brødrene Ibor og Aio og sibyllen Gambara havde forladt deres hjemland i Skandinavien.

Det er uvist hvor landet ligger, sandsynligvis på den sydlige kyst af Østersøen eller Bardengau ved Elben. Afhængig af den etymologiske rekonstruktion af stednavnet kan "Scoringa" stamme fra urgermansk "*skuro" (=flod, kyst; cfr. engelsk: "shore", plattysk: "schore") og kan derved indikere et sted langs Elbens udmunding. Den tyske historiker Jörg Jarnut har forslået en alternativ teori, at navnet i stedet stammer fra det oldhøjtyske "scorro" (=klipper), hvilket kan indikere at det i stedet er området overfor øen Rügen hvis ikke selve øen eller en af de andre øer der ligger mellem den Skandinaviske halvø og Østersøen.

Kilder 

 Paulus Diaconus, Historia gentis Langobardorum, første bog
 Origo gentis Langobardorum 

Langobarder
Tauern Autobahn

Tauern Autobahn er en betegnelse for motorvej A10 i Østrig, der forløber fra Salzburg, hvor den møder West Autobahn A1, over Tauern til Südautobahn A2 og Karawanken Autobahn A11 ved Villach. Motorvejen indgår i europavejsnettet med numrene E55 og E66.

Tauern Autobahn er 192 kilometer lang, hvoraf 24 km føres gennem 12 tunneller, hvor de største er den 6,4 km lange Tauerntunnel og den 5,4 kilometer lange Katschbergtunnel, der begge er et-rørstunneller med ét kørespor i hver retning. Efter en alvorlig trafikulykke i Tauerntunnel i 1999, hvor en brand i en lastvogn udviklede sig til en ulykke med flere omkomne og alvorligt tilskadekomne, besluttede det østrigske parlament at udbygge tunnellerne, så de begge bliver to-rørstunneller og dermed mindre sårbare overfor ulykker. Udbygningsarbejdet forventes færdigt i 2010.

Første spadestik til Tauern Autobahn blev taget den 15. maj 1939, men på grund af 2. verdenskrig blev arbejdet i indstillet i 1942. I 1968 blev arbejdet på motorvejen genoptaget, og det teknisk mest komplicerede stykke gennem Nieder Tauern og Katschberg påbegyndtes den 28. januar 1971. I 1974 åbnedes den nordlige del inklusiv Katschbergtunnel for trafik. Den 16. maj 1975 brød en del af broen, som var under bygning, over Liesertal sammen og 10 bygningsarbejdere blev dræbt. Den sydlige del åbnede endeligt den 28. juni 1980. I 1983 blev motorvejen forlænget gennem Drautal til Villach.

På dele af motorvejen gennemførte man i maj 2006 et forsøg med en fartgrænse på 160 km/t (mod de normale 130 km/t). Forsøget indgik som et led i en vurdering af, om man på de østrigske motorveje skal indføre en højere fartgrænse. Den nuværende trafikminister Werner Faymann støtter imidlertid ikke planerne om øget hastighed, og der gennemføres dermed ikke flere forsøg af denne art.

Der opkræves en særafgift på 9,5 Euro for kørsel på motorvejen.

Veje i Østrig
Oxyride

Oxyride(TM) batterier er mærkebetegnelsen for et ikke-genopladeligt batteri udviklet af Panasonic. Det er specialt udviklet til kraftigt effektforbrugende digitalt udstyr såsom digitale kameraer og MP3-afspillere.

Elektriske batterier

en:Oxyride battery
Ingo

Ingo er en europæisk kæde af ubemandede tankstationer, der ejes af Statoil Fuel & Retail, som siden 2012 har tilhørt den canadiske virksomhed Alimentation Couche-Tard.

Ingo lanceredes som varemærke i Sverige og Danmark den 7. april 2014 ved en omdøbning af de tidligere JET-stationer.

Referencer

Eksterne henvisninger 

 

Tankstationer i Danmark
Tankstationer i Sverige
Equinor
Etableret i 2014
Svenska Turistföreningen

Svenska Turistföreningen (STF) er en svensk almennyttig organisation, som blev oprettet den 27. februar 1885 af en gruppe geologistuderende, en docent og en professor fra Uppsala Universitet. Medlemstallet var fra starten 29 personer.

Foreningens motto blev Känn ditt land.

Foreningens formål er at bringe kendskab til og beskyttelse af den svenske natur, oprette og drive vandrerhjem, fjeldhytter- og stationer.

Foreningen har anno 2008 ca. 300.000 medlemmer og har et datterselskab, som driver 320 vandrerhjem, 10 fjeldstationer og 45 fjeldhytter.

Turistføreningen
Vandrerhjem
Berlins sporvogne

Berlins sporvogne betjener Berlins sporvejsnet, der er et af verdens ældste og pr. 2010 tillige det trediestørste efter Melbourne og Sankt Petersborg. Driften varetages af det i 1929 grundlagte Berliner Verkehrsbetriebe (BVG), der betjener 189,4 km lange net og ca. 800 stoppesteder med 22 linjer med en samlet længde på ca. 300 km. I 2014 blev der transporteret 174,7 mio. passagerer. Sporvejsnettet er normalsporet, og spændingen fra køreledningerne er på 600 V, men en omstilling til 750 V diskuteres.

Sporvognene startede i 1865 som hestesporvogne, der blev afløst af elektriske sporvogne i slutningen af 1800-tallet. Efter 2. verdenskrig blev byen delt, og BVG og dermed sporvejsnettet spaltet i en østlig og en vestlig del. I Vestberlin forsvandt sporvogne frem til 1967, men i Østberlin beholdt man dem, og som sådan fulgte de med ind i det genforenede BVG i 1992. Sporvognene kører stadig primært i den østlige del af byen, men tre strækninger er dog i mellemtiden blevet forlænget henover den tidligere grænse, senest i 2014 til Berlin Hauptbahnhof.

Eksterne henvisninger 

 BVG's officielle hjemmeside

Noter 

Sporvogne
Sporveje i Tyskland
Etableret i 1865
Karawanken Autobahn

Karawanken Autobahn er en betegnelse for motorvej A11 i Østrig, der forløber fra Villach, hvor den udgår fra Süd Autobahn A2 og Tauern Autobahn A10 til den slovenske grænse, hvor den videreføres som A2. Motorvejen indgår i europavejsnettet med nummer E61.

Grænsen til Slovenien passeres gennem den 8 kilometer lange Karawankentunnel, hvoraf 4,5 kilometer er beliggende i Østrig og den resterende del i Slovenien.

Der opkræves en særafgift på 6,5 Euro for at passere Karawankentunnel.

Veje i Østrig